Már bocsánat

A rendkívüli jogrend visszavonása azért történhet meg, mert a koronavírus-járvány elleni védekezés első szakaszát eredményesen zárta Magyarország – mondta Dömötör Csaba, a Miniszterelnöki Kabinetiroda parlamenti államtitkára a Kossuth Rádió Vasárnapi Újság című műsorában. A koronavírus Magyarországon szerinte sokkal kevesebb emberéletet követelt más európai országokhoz képest. Ez teszi most lehetővé az élet fokozatos újraindítását, és azt, hogy a munkahelyek védelmével is erőteljesebben foglalkozzon a kormány. Az idejekorán hozott döntések, a magyarok millióinak fegyelmezettsége és a szakemberek helytállása együtt hozta meg az eredményeket – jelentette ki és köszönetet mondott mindenkinek, aki részt vett az összefogásban. A rendkívüli jogrend visszavonása azért történhet meg, mert a koronavírus-járvány elleni védekezés első szakaszát eredményesen zárta Magyarország – mondta Dömötör Csaba. Szerinte nyugodtan sorba állhatnak bocsánatkérésre azok a közéleti szereplők, akik az elmúlt hetekben emiatt támadták Magyarországot és a magyar demokráciát.

Mi bocsánatot kérünk, mert attól tartottunk, a felhatalmazási törvény Orbán élete végéig szól. Tévedtünk, elismerjük.

Másfelől Orbánnak elég sok mindenért kellene bocsánatot kérnie:

1. Miért kellett a kórházi ágyak 50-60 százalékát kiüríteni, miközben a 36 ezer felszabadított ágyon most nem egészen ötszázan fekszenek?
2. Vajon hányan haltak meg azért, mert krónikus betegeket is kihajítottak, akik közül néhányan napokon belül eltávoztak az élők sorából? Ezért nem kellene bocsánatot kérni?
3. Orbánnak nem kellene-e bocsánatot kérnie azért, mert a munkanélkülieket – akiknek összesen jár három hónapnyi, a minimálbérhez kötött álláskeresési támogatás – egyszerűen magára hagyta? Az álláskeresők száma most mintegy 330 ezerre tehető.
4. Orbánnak nem kellene-e bocsánatot kérnie azért, hogy a válsághelyzetre hivatkozva megfosztotta Gödöt a Samsung által fizetett iparűzési adótól?
5. Nem tartozna-e a miniszterelnök egy bocsánatkéréssel azért, mert Samjén Zsolt miniszterelnök-helyettes javaslata értelmében a kormány különleges gazdasági övezetté nyilváníthatná azokat a területeket, ahol legalább ötmilliárd forintos, kiemelt nemzetgazdasági jelentőségű beruházás zajlik, s akkor szintén elvehetnék az ipatűzési adót, hogy azzal a mindenütt fideszes többségű megyei önkormányzat gazdálkodjék?
6. Orbánnak nem kellene bocsánatot kérnie azért, hogy ugyancsak a válsághelyzetre hivatkozva elvette a gépjárműadót a településektől?
7. Nem kellene-e az egész kormánynak bocsánatot kérnie, mert a tonnaszám beszerzett egészségügyi védőeszközökből szinte semmi nem jutott el a háziorvosokhoz és az egészségügyi alapellátást nyújtó intézményekhez? Hol a fenében vannak ezek az eszközök?
8. Nem kellene-e bocsánatot kérni azért, hogy teljesen átláthatatlan beszerzéseket folytatott a kormány a világszerte kiküldött fürkészek és portyázók közreműködésével? Ráadásul az így beszerzett eszközök egy része használhatatlannak bizonyult, lásd a vérminta alapján készült vírusteszteket, meg a légzéssegítő készülékeket, amelyek nem alkalmasak az intenzív ellátásra. És csak mellesleg: Orbán 16 ezer, intenzív ellátásra alkalmas légzőberendezést ígért. Nem tudjuk, hogy ezeket megvették-e, de ha nem, hála istennek, mert pillanatnyilag 28-an vannak lélegeztetőgépen. Ekkora bakot nem lőhet egy felelős hatalom.
9. Nem kellene-e bocsánatot kérni azért, hogy a válsághelyzetre hivatkozva a kormány saját hatáskörben eszméletlen pénzeket csoportosított át a költségvetésben?
10. Nem kellene-e bocsánatot kérni azért, hogy a napokban a gazdaságvédelmi alap terhére a kormány 82 milliárd forintot csoportosított át a Budapest-Belgrád vasútvonal felújítására az idén betervezett eredeti 61 milliárd forintos kiadáson felül, vagyis 2020-ban a kormány csak erre a beruházása 143 milliárd forintot, az idei évre szánt 1346 milliárd forint összértékű gazdaságvédelmi csomag 6 százalékát költi. Miközben a beruházás megtérülését egyes szakemberek 130 évre teszik.
11. Nem kellene-e bocsánatot kérni azért, hogy a válsághelyzet kellős közepén a felcsúti fociakadémia kétszázmilliót kapott?
12. Nem kellene-e bocsánatot kérni, hiszen a kézilabda összesen 1,6 milliárd forintot kap, míg az atlétikára 1,998 milliárd jut. A döntés időpontja május 15., szóval még nyakunkon a járvány.
13. Nem kellene-e bocsánatot kérni, hogy május 21-én 24,7 milliárd forintot hagyott jóvá a kormány két kézilabdacsarnok építésére, de jutott egymilliárd a határon túliak nemzetpolitikai támogatására is.
14. Amúgy meg röpködnek a levegőben a járványhelyzet kapcsán száz-, sőt ezermilliárdok. Én meg nem tudom fejteni, hogy ezeknek mi lesz a sorsa. Például a Gazdaságvédelmi programban 1300 milliárd van. Csak el kellene ezzel is a hétköznapi halandó számára érthető módon számolni. Ha nem is kellene emiatt feltétlenül bocsánatot kérni...
15. Viszont bocsánatot kellene kérni attól a húszezer, kulturális szférában foglalkoztatott alkalmazottól, akinek november 1-jétől megszűnik a közalkalmazotti státusa, ami számukra kedvezőbb foglalkoztatási feltételeket, fokozott munkajogi védelmet jelentett.